किसानों की हड़ताल से दुग्ध शीत केंद्र ठप
दुग्ध उत्पादक किसानों की हड़ताल की वजह से शीत केन्द्र मुजगहन में दूध आना लगभग बंद हो गया है। हड़ताल के पहले यहां 59 सोसायटियों से रोजाना लगभग 6500 लीटर दूध आता था, जिसे चिल्ड कर रायपुर और जगदलपुर भेजा जाता था।
1 मार्च से अंचल के दूध उत्पादक किसान मांगाें को लेकर हड़ताल पर चले गए हैं। शीत केन्द्र प्रभारी एलएल राठौर ने बताया कि हड़ताल के कारण 1 मार्च को मात्र 1700 लीटर, 2 मार्च को 1600 लीटर और 3 मार्च को 160 लीटर दूध शीत केन्द्र में पहुंचा।
बोदरागहन, बेल्हारी निवासी दूध उत्पादक किसान दुलार साहू ने बताया कि सहकारी संस्था में 23 रूपए 50 पैसे के भाव से दूध लेकर 42 रूपए तक बेचा जाता है। वे 5 रूपए मूल्य वृद्धि की मांग कर रहे हैं। इसके अलावा परिवहन अनुदान भी कई किसानों काे नहीं मिल पाया है। इस सेंटर में दल्लीराजहरा, चिखलीकसा, भरदा, कंवर, पेंडरवानी, खरतुली, पोटियाडीह गुरूर, सरबदा, फागुनदाह, निपानी, चारवाही, पलारी, अरमरी, मोखा, बेलौदी, कंडेल, बोड़रा, लिमतरा, छाती आदि गांवों के किसान 59 सोसायटियों के माध्यम से दूध पहुंचाते हैं।
hin_Deva hin_Deva hin_Deva hin_Deva